
1 ယဟိဝၩအလူ လၩ့ဘၪ စအမံၭတ့ၫ အဖိၪခွၫ, စယိနၫတၭ, စံၭဝ့ၫဒၪ 2 ဂဲထုၪ့, လ့ၩ လၧနံနဝ့ၫ, ဒိၩ့ဖၭဒိၪ လဖျိၪ့နီၪတၭ, ကိၭထၪ့ ဆၧထၫ့ဒၩ အဝ့ၫဆံၭ. အဂဲးဘဲၫယီၩ အဆၧဒဲၩဘၭနီၪ ထၪ့ဘၭ လၧယမ့ၬယၫလီၫ. 3 မွဲလါနၫ့တၭ, စယိနၫနီၪ ဂဲထုၪ့ စဲၪ့ဖျိၭခွံၬ လၧယဟိဝၩ အမ့ၬယၫ လ့ၩစိၩ လၧတၫၡံၭတၭ, လ့ၩဝ့ၫ ထီၩ့လၧယီၭပၫ, ဒၪဘၪ ကဘၩ့ လဖျိၪ့ မိလ့ၩစိၩ တၫၡံၭတၭ, ဖ့ၪလၫ့ဝ့ၫ အလံၩ့အလဲၫနီၪ, နုၬလၩ့ဝ့ၫ လၧအဖၧၩ့ ဘဲၫၥိၭ အမိစဲၪ့ထၪ့ခွံၬ လၧယဟိဝၩ အမ့ၬယၫ, ဒဲလ့ၩ လၧအဝ့ၫၥံၪ အၥိၭ ဖိးလၧတၫၡံၭနီၪလီၫ. 4 အ့ၪမွဲ ယဟိဝၩ အၪ့မၧၫ့လၩ့ လံၩဖၭဒိၪ လၧမၫဆမံၭဖၧၩ့တၭ, လံၩလဖုၬထၪ့ လၧမၫဆမံၭနီၪ, ဆၧၥၭမဲၪ လၧကဘၩ့ မိဂၭဂီၩ့ဝ့ၫလီၫ. 5 ထီးနီၪလဖၧၫ့ ၦကဘၩ့ဖိၪၥံၪ ၥၭမဲၪဆၧတၭ, ကိၭၡၭထၪ့ဝ့ၫ, လဂၩလၧအယွၩဒၪဝ့ၫ လဂၩလၧအယွၩဒၪဝ့ၫတၭ, ဆၧဖိၪဆၧလံၩ လၧကဘၩ့ဖၧၩ့နီၪ ခွံၬလၩ့ခွံၬဝ့ၫ လၧမၫဆမံၭ အဖၧၩ့ ဘဲၫ အမိဎွံၫထၪ့ဝ့ၫ အၥိၭလီၫ. အ့ၪမွဲ စယိနၫနီၪ, အဝ့ၫဒၪ လ့ၩနုၬလၩ့ယူၭ လၧကဘၩ့ အအီၩ့ဖၧၩ့တၭ, မံၫမၪဝ့ၫ ထီးနီၪလီၫ. 6 ကဘၩ့အခိၪ လ့ၩနုၬဝ့ၫ လၧအအီၪနီၪ, စံၭဝ့ၫဒၪ; နမံၫမၪ နဝ့ၫ ဘဲၫၥ့ၪလဲၪ! ဂဲထုၪ့ဘီၪ, ကိၭထၪ့ နယွၩဆံၭ; ဘၪလဘၪ ယွၩနီၪ မိယၫ့ၥၭပၧၩတၭ, ပလထီၩ့ဘၪ လၧဆၧဂၭဂီၩ့နီၪဧီၪ. 7 ၦလဖၪနီၪ ချဲၩ့လိၬအၥၭ လဂၩ ဒဲလဂၩတၭ, ဆၧၡၪ့ဆၭနၭယီၩ လၩ့ဘၪပၧၩ လၧၦလဂၩ အကၠီၩ့လဲၪနီၪ, ဘဲၫၥိၭ ပမိၥ့ၪယၫတၭ, ဂဲၫဘီၪ, မွဲပမိဖၭၡီၩ့ဆၧဆံၭ. အဝ့ၫၥံၪ ဖၭဆၧ ဂီၩ့တၭ, ဆၧဖၭနီၪ ဘၪ စယိနၫလဂၩ လီၫ. 8 ထီးနီၪလဖၧၫ့ အဝ့ၫၥံၪ စံၭ အဝ့ၫလဂၩနီၪ, မွဲဆၧၡၪ့ဆၧနၭ လမံၩ့ယီၩ လၩ့ဘၪပၧၩ လၧဆၧနီၪလၫ အကၠီၩ့ လမံၩ့လဲၪနီၪ, လီၩဘၪပၧၩ နးထံၪဘီၪ. နဝ့ၫဒၪ, မွဲနမၩကၩ လၧဆၧနီၪလမံၩ့လဲၪ. နဂဲၫအထံၭ ခီၫခီၫလဲၪ. နမွဲ ခးပလၫအဖိၪလဲၪ. တၭ နမွဲ ပလၫအဆၨၩလဲၪ. 9 တၭ အဝ့ၫဒၪ စံၭအဝ့ၫၥံၪ, ယမွဲ ၦဟံဘြုၫဖိၪ တၭ, ယၥၭမဲၪ ယဟိဝၩ, မူၭခိၪအယွၩ လၧအမၩကဲၪထၪ့ မၫဆမံၭ, ဒဲခီၫ့နီၪလီၫ. 10 ထီးနီၪလဖၧၫ့ ၦလဖၪနီၪ ၥၭမဲၪဆၧ နၭနၭလ့ၬတၭ, စံၭဝ့ၫဒၪ, နမၩဆၧယီၩ မွဲဆၧနီၪလမံၩ့လဲၪ. အဂဲးဘဲၫယီၩ ၦလဖၪနီၪ ၥ့ၪယၫ လၧအစဲၪ့ထၪ့ခွံၬ လၧယဟိဝၩ အမ့ၬယၫ, အဂဲးဘဲၫယီၩ အဝ့ၫ လီၩဘၪယူၭ အဝ့ၫၥံၪ လီၫ. 11 ၦလဖၪ စံၭအဝ့ၫ, ဘဲၫၥိၭ မၫဆမံၭ မိအီၪဂုးဖုး လၧပဂးတၭ, မွဲပဘၪမၩနၧၩ ဘဲၫၥ့ၪလဲၪ. အဂဲးဘဲၫယီၩ မၫဆမံၭ အလပီၩ နၭထၪ့ဝ့ၫတၭ, လဖုၬနီၪ ဆီၪ့ထၪ့ နၭထၪ့လခီၫလီၫ. 12 အဝ့ၫလဂၩ စံၭအဝ့ၫၥံၪ, မၩန့ထၪ့ယၧၩတၭ, ခွံၬလၩ့ခွံၬယၧၩ လၧမၫဆမံၭဖၧၩ့ဆံၭ. တၭ မၫဆမံၭ မိအီၪဂုးဖုး လၧနၥံၪ အဂးလီၫ. အဂဲးဘဲၫယီၩ လဖုၬဖၭဒိၪယီၩ လၩ့ဘၪ နၥံၪ, မွဲလၧယကၠီၩ့ ယၥ့ၪယၫလီၫ. 13 မွဲလါနၫ့တၭ, ၦလဖၪနီၪ ခၧးတငၨၭ ဆီၪ့ဆီၪ့လ့ၬ ဘဲၫၥိၭ အမိထၪ့ လၧခီၫ့လီၫ. အ့ၪမွဲ မၫဆမံၭ အလပီၩ နၭထၪ့ဝ့ၫတၭ, လဖုၬနီၪ ဆီၪ့ထၪ့ နၭထၪ့လခီၫတၭ, မၩဝ့ၫၥ့ၪအ့ၬ. 14 အခိးမွဲ အဝ့ၫၥံၪ ကိၭထၪ့ ယဟိဝၩတၭ, စံၭဝ့ၫ, ဘိၩ့နဲၪ့ယီၩ, ယဟိဝၩဧ့, ပအၪ့ကံၩ့အၪ့ယၫနၧၩ, မွဲပထီးဘၪ ဆၧဂၭဂီၩ့ လဂ့ၩ, လၧၦလဂၩယီၩ အၥၭမၧၫ့ အကၠီၩ့နီၪ, ပအၪ့ကံၩ့ နဆၧယၫ့ၥၭတၭ; ထီးအီၪက့ၪ ဆၧၥွံၪ လၧဆၧဒဲၩဘၭ လအီၪဘၪ လၧပလီၩ့ လဂ့ၩ. အဂဲးဘဲၫယီၩ နဝ့ၫဒၪ, ယဟိဝၩဧ့, နမၩဆၧ ထီးဒၪအဘၪနၥၭလီၫ. 15 အဝ့ၫၥံၪ မၩန့ စယိနၫတၭ, ခွံၬလၩ့ခွံၬဝ့ၫ လၧမၫဆမံၭဖၧၩ့တၭ, မၫဆမံၭနီၪ အီၪထဲၩ့ဂုးဖုးလီၫ. 16 ထီးနီၪလဖၧၫ့ ၦလဖၪနီၪ ၥၭမဲၪ ယဟိဝၩ ဒိၪမၬတၭ; လုထၪ့ ယဟိဝၩ လၧဆၧလုတၭ, ဆိၪလၩ့အၥၭဆ့လီၫ. 17 တၭ ယဟိဝၩ တဲၩ့ဝဲၩ ယၪဖၭဒိၪ လဘံၪ့ ဘဲၫၥိၭ အမိယုလၩ့ခွံၬ စယိနၫနီၪလီၫ. တၭ စယိနၫ အီၪဝ့ၫ လၧယၪအဂူၭဖိၫ့ဖၧၩ့နီၪ ၥၧၫ့နံၩ ဒဲၥၧၫ့နၩလီၫ.

1 ထီးနီၪလဖၧၫ့ စယိနၫ ဘၩဆိၪဖၪ အယွၩ, ယဟိဝၩနီၪ, လၧယၪအဂူၭဖိၫ့ဖၧၩ့ စံၭဝ့ၫဒၪ, 2 လၧယဘၪ ဆၧၡၪ့ဆၧနၭ အကၠီၩ့နီၪ, ယကိၭထၪ့ ယဟိဝၩတၭ, အဝ့ၫဒၪ စံၭဆၧၫ့ယၧၩလီၫ. လၧဖျုအၥၭခံဖၧၩ့နီၪ ယကိၭၡၭထၪ့ဆၧတၭ; နနါဂၧၫ့ယူၭ ယလူယူၭ. 3 နခွံၬလၩ့ယူၭယၧၩ လၧထံၫယိၬဖၧၩ့, လၧမၫဆမံၭ အဖၧၩ့နီၪတၭ, ထံၫလုၬဘံၭဆၧ အီၪဝၬဖီၩ့ယၧၩ, ကယဲ နလပီၩဘွၩခိၪ, ဒဲနလပီၩမုၥံၪ ချုၬဘံၭယၧၩလီၫ. 4 ထီးနီၪလဖၧၫ့, ယစံၭ, ဆၧနၫ့ထၪ့ခွံၬယၧၩ လၧနမ့ၬယၫ, မွဲလါနၫ့ တၭ, ယမိယိစိၩဒီၭ လၧနနီးဆံၫ့ဎံၪ အအီၪလီၫ. 5 ထံၫ ဝၬဖီၩ့ယၧၩ လုၬဘံၭ ယၥၭမၧၫ့တၭ, ထံၫယိၬဖၧၩ့ အီၪဝၬဖီၩ့ယၧၩ, နၪ့ မၫဆမံၭနီၪ ဘီၪ့ထၬ ယခိၪဎွံၪတၭ; 6 ယလၩ့ဒၭ လၧခိၪလီၩ့ အခၪ့ထံၭ, ဂၪ့ခိၪ အနိၪဘီၩ့ မၩဘံၭထၬ ယလးခဲၫ့ လၩ့ဆိၩလၩ့ကၠၪလီၫ. မွဲလါနၫ့တၭ, နမိဒုၭဂဲၫထၪ့ ယၥၭမၧၫ့ လၧဆၧဂၭဂီၩ့ အဖၧၩ့, ယဟိဝၩယယွၩဧ့, 7 ထီးဆၧလုၬဘံၭ ယၥၭတၭ, ယနၪ့ထၪ့ထဲၩ့ ယဟိဝၩ လီၫ. ယဆၧဘၩဆိၪဖၪနီၪ ဂဲၫနုၬ လၧနအီၪ, လၧနနီးဆံၫ့ဎံၪ အဖၧၩ့လီၫ. 8 ၦလၧအထီးန့ ဆၧအၪ့လီၫ အဆၧပျီၩပျီၩနီၪ, လ့ၩဒၪခွံၬ ဆၧအခိးအတၩ လီၫ. 9 အ့ၪမွဲ ယဝ့ၫဒၪယီၩ, ယမိလုထၪ့နၧၩ လၧဆၧစံၭထၪ့အၪ့အူၭ အလူတၭ; ဆၧလၧယဆိၪလၩ့ယၥၭနီၪ ယမိမၩလီၫ. ဆၧထိးထဲၩ့တၩ့ထဲၩ့နီၪ ဘၪဆဲၫ့ လၧယဟိဝၩ လီၫ. 10 ယဟိဝၩ အၪ့မၧၫ့ ယၪနီၪတၭ, မွဲအပၠိၭထၪ့ခွံၬ စယိနၫ လၧခီၫ့လီၫ.

1 ယဟိဝၩအလူ လၩ့ဘၪ စယိနၫ နံၫဖၧၫ့လဖၧၫ့ တၭ, စံၭဝ့ၫဒၪ, 2 ဂဲထုၪ့ လ့ၩထီၩ့ လၧနံနဝ့ၫ, ဒိၩ့ဖၭဒိၪ လဖျိၪ့နီၪတၭ, လီၩလၩ့လၬလၩ့ဆၧ လၧယအၪ့မၧၫ့နၧၩနီၪဆံၭ. 3 တၭ စယိနၫ ဂဲထုၪ့ လ့ၩထီၩ့ လၧနံနဝ့ၫ, ဘဲၫယဟိဝၩအလူ အီၪဝ့ၫ အၥိၭနီၪလီၫ. တၭ နံနဝ့ၫနီၪ မွဲဒိၩ့ဖၭဒိၪ လဖျိၪ့ လၧယွၩ အမ့ၬယၫ ဒၪလ့ၬ, မွဲၥၧၫ့နံၩ လ့ၩဆၧ လီၫ. 4 တၭ စယိနၫ လ့ၩနုၬဆိၫဝ့ၫ လၧဒိၩ့ဖၧၩ့ လနံၩဖၧၩ့ၥၭတၭ, ကိၭထၪ့ဆၧ, စံၭဝ့ၫဒၪ; အီၪဒံၭ အနံၩလံဆံၫ နံနဝ့ၫ မိဘၪ ဆၧမၩလၩ့ဎီးခွံၬဝ့ၫလီၫ. 5 ၦနံနဝ့ၫဖိၪလဖၪ နဲၩယွၩတၭ, မၩဂၧၫ့ထၪ့ၥၩလၩ့ ဆၧဒုၪဆၧအၪ့ဆၧအီၩနီၪ, ကီၩ့ထၪ့ၥိၭထၪ့ ရၧၬအဆၧယၬ, လၧၦဒိၪထုၬ ဖိးလၩ့ လၧၦဆံၭထုၬလီၫ. 6 ဆၧလမံၩ့နီၪ ဖိးလၧနံနဝ့ၫ အစဎွၩတၭ, အဝ့ၫဒၪ ဂဲထုၪ့ လၧအလးဆီၩ့ဆီနီၪ, ဘဲၪ့လၩ့ခွံၬ စဎွၩ အကီၩ့အၥိၭတၭ, မၩဘံၭ အနၫ့ဆါ လၧရၧၬအဆၧယၬတၭ, ဆၧၫ့နၩ့ဝ့ၫ လၧဖံၫ့ချၪ အကျၩ; 7 စဎွၩ ဒဲၦဒိၪဖၭဒိၪလဖၪ မၪလူၬဆၧ တၭ, ၦကိၭထၪ့ဆၧ လၧနံနဝ့ၫ ထၧၫ့ဒိၩ့ယၫ အဖၧၩ့တၭ, စံၭဝ့ၫဒၪ, ၦၡၩၥံၪ မွဲဂ့ၩ, ဆၧဖိၪဆၧဎါ မွဲဂ့ၩ, ချီ မွဲဂ့ၩ, ၥိၪ ဒဲဘ့ၪ မွဲဂ့ၩ, မွဲအထီးထဲးယိဆၧ နးမံၩ့ လဂ့ၩ, ထီးအၪ့ဆၧ နးမံၩ့လဂ့ၩ, ထီးအီၩထံၫ နးဆံၭလဂ့ၩ. 8 မွဲၦၡၩ ဒဲဆၧဖိၪဆၧဎါ အီၪမၩဘံၭအၥၭ လၧရၧၬအဆၧယၬတၭ, မွဲအကိၭၡၭထၪ့ လၧယွၩ ဆီၪ့ဆီၪ့လ့ၬဆံၭ; မွဲၦကိၭဂၩဒ့ၭ ကၠၪခွံၬအၥၭ လၧအဖၧၩ့ၥၭအၧၩ့, ဒဲလၧအအၪ့ဂူၬဆီၪ့ဆၧ လၧအအီၪဝ့ၫ လၧအဝ့ၫၥံၪ အစူၪဖၧၩ့ လဂၩလါလါ ဆုၬဆုၬဆံၭ. 9 ဘၪလဘၪ ယွၩ မိကၠၪအၥၭ, နီၫ့ယါလၩ့ထဲၩ့အၥၭ, ဒဲကၠၪခွံၬအၥၭ လၧအၥၭခဲၩထၪ့နီၪ ဘဲၫၥိၭ ပထီးထီၩ့ လၧဆၧဂၭဂီၩ့ လဂ့ၩနီၪ, မွဲပလၫ ၥ့ၪယၫဝ့ၫ လဂၩလဲၪ. 10 ယွၩ ဒၪဘၪ အဝ့ၫၥံၪ အဆၧမၩလဖၪနီၪ, လၧအဝ့ၫၥံၪ ကၠၪခွံၬအၥၭ လၧအဖၧၩ့ၥၭအၧၩ့လီၫ. တၭ ယွၩ နီၫ့ယါလၩ့ထဲၩ့အၥၭ လၧဆၧအၧၩ့, လၧအစံၭ မိဒုၭလၩ့ဘၪ လၧအဝ့ၫၥံၪ အလီၩ့နီၪ, မၩဝ့ၫအ့ၬ.

1 အ့ၪမွဲ စယိနၫအၥၭ ခိထၪ့ဖၭဒိၪ, ဒဲအၥၭထၪ့ နၭနၭလ့ၬဆ့လီၫ. 2 အဝ့ၫ အၪ့ကံၩ့ ယဟိဝၩတၭ, စံၭဝ့ၫဒၪ, အၩလါ! ယဟိဝၩဧ့, အယီၩမွဲ ယလူ လၧယအီၪဒံၭ လၧယခးဒၪယဝ့ၫ အဖၧၩ့, မွဲအ့ၬဧၪ. မၩအၥၭဘဲၫနီၪတၭ ယစဲၪ့ဖျိၭတၭ လ့ၩစိၩ လၧတၫၡံၭ; အဂဲးဘဲၫယီၩ ယၥ့ၪယၫ လၧနမွဲ ယွၩလဂၩ ယၫ့ၥၭဆၧ အၪ, ဒဲၥၭအီၪ ဆၧအွံၪၥၭဆၧၩ့ယံၬ, အခိးအတၩ ဒိၪမၬတၭ, နနီၫ့ယါလၩ့ထဲၩ့ နၥၭ လၧဆၧအၧၩ့ အကၠီၩ့လီၫ. 3 မၩအၥၭဘဲၫနီၪတၭ, ဘိၩ့နဲၪ့ယီၩ, ယဟိဝၩဧ့! မၩန့ခွံၬ ယၥၭမၧၫ့ ဘဲၫယအၪ့ကံၩ့နၧၩ အၥိၭဆံၭ; အဂဲးဘဲၫယီၩ ယၥံၫဒၪယဝ့ၫမွဲ ဂ့ၩနဲၪ့ဒံၭ လၧယမၧၫ့လီၫ. 4 တၭ ယဟိဝၩ စံၭအဝ့ၫနီၪ, မွဲနၥၭထၪ့ဖၭဒိၪဆ့ဧၪ. 5 စယိနၫ စဲၪ့ထၪ့ခွံၬ လၧဒိၩ့ဖၧၩ့တၭ, ဆၧၫ့နၩ့ဝ့ၫ လၧဒိၩ့နဲၩ့ထံၭ မုထၪ့လခီၫနီၪ, မၩထၪ့ တဲၩလဖျိၪ့တၭ, ဆၧၫ့နၩ့ဝ့ၫ လၧအဖၧၩ့ လၧအလၩၡူၪ အဖၧၩ့နီၪ, ထီးအမိဒၪဘၪဆၧ လၧအမိမၩအၥၭ လၧဒိၩ့ဖၧၩ့နီၪလီၫ. 6 ယဟိဝၩ ယွၩ တဲၩ့ဝဲၩ ထံၫလုၩ လမုတၭ, ဒုၭဒိၪထၪ့ဝ့ၫ လၧစယိနၫ အဖၫ့ခိၪ ဘဲၫၥိၭ အလၩၡူၪ မိလၩ့ဘၪ အခိၪဎွံၪတၭ, မၩဖီၩ့ဖျ့ၭ အဝ့ၫ လၧအဆၧခိဆၧဝီၩလီၫ. တၭ စယိနၫ ၥၭထိၬဝ့ၫ လၧထံၫလုၩ အကၠီၩ့ ဒိၪမၬလီၫ. 7 လၧမုဆဲၪ့ထၪ့ ဂီၩဂီၩနီၪ, ယွၩ တဲၩ့ဝဲၩ ဆၧဖိၪဎါ လဘီၩ့တၭ, အဆၧအၪ့နီၪ, ထံၫလုၩအလၪ လၩ့ယံၭခွံၬဝ့ၫဒၪလီၫ. 8 လၧမုဂဲၫထၪ့နီၪ ဆၧမၩအၥၭ လၧယွၩ တဲၩ့ဝဲၩ လံၩခိ လၧမုထၪ့လခီၫတၭ, မုဆ့ၭဘၪ စယိနၫ အခိၪဎွံၪ တၭ, အၥၭ လၩ့ဘဲၩဝ့ၫနီၪ မိၥံၫဘၪအၥၭလီၫ. တၭ စံၭဝ့ၫဒၪ, ယၥံၫနီၪ ဂ့ၩနဲၪ့ဒံၭ ယမၧၫ့လီၫ. 9 တၭ ယွၩစံၭ စယိနၫနီၪ; လၧထံၫလုၩ အကၠီၩ့တၭ, မွဲနၥၭထၪ့ဖၭဒိၪနီၪ ဆ့ဧၪ. တၭ အဝ့ၫဒၪစံၭ, မွဲမၬ, ယၥၭထၪ့ ဒိၪဒိၪလ့ၬ, ထီးယမိၥံၫ ဒၪလ့ၬလီၫ. 10 ထီးနီၪလဖၧၫ့ ယဟိဝၩ စံၭဝ့ၫဒၪ, နဝ့ၫဒၪ နလီၫ့ကီၩ့ ထံၫလုၩ လၧနလမၩဘၪဆၧ လၧအဂး, လၧနလဒုၭဒိၪထၪ့ဘၪ, လၧအမဲၪထၪ့ မုလနၩဎးတၭ, ဂၭဂီၩ့ဝ့ၫ လၧမုလနၩဎးနီၪဆ့လီၫ. 11 တၭ နံနဝ့ၫ ဒိၩ့ဖၭဒိၪ လဖျိၪ့, ထီး ၦလၧအၥ့ၪယၫ အစူၪထွ့ၪ ဒဲအစူၪစ့ၪ အဆၧၫ့ လၥ့ၪဘၪ နီၪ, အီၪဝ့ၫ လကုၬ နံၫလၬ ဘျဲၪ, ဒဲဆၧဖိၪဆၧဎါအဒိၩ့ အၪအၪလ့ၬနီၪ, ယဝ့ၫဒၪယီၩ, မွဲယလီၫ့ကီၩ့ အဝ့ၫနီၪ ကြၨၭအ့ၬဧၪ.